Polisie ondersoek tref-en-trap ná juffrou deur bakkie gesleep isSuzanne Leyden. Foto’s: Verskaf. Die polisie ondersoek ŉ tref-en-trap-saak nadat Suzanne Leyden, die 36-jarige ma en onderwyseres van Randburg, Donderdagoggend etlike meter ver in Sandton, Johannesburg deur ŉ bakkie saamgesleep is. Leyden, ŉ Afrikaans-onderwyseres by Hoërskool Sandown in Sandton, was Donderdagoggend op pad skool toe, toe sy omstreeks 07:00 in ŉ geringe botsing by die William Nicol-rylaan en Sandtonweg-kruising betrokke was. Hoofsupt. Wayne Minnaar, woordvoerder van die Johannesburg-metropolisie, het Vrydag aan Maroela Media gesê ŉ ooggetuie wat langs die pad gestaan het, het gesien hoe ŉ wit man in ŉ wit bakkie (ŉ Hilux of ŉ Isuzu) Leyden se wit Audi A4 van agter tref. “Die getuie het haar sien uitklim en sy het na die bakkie geloop om die man se inligting te kry,” het Minnaar gesê. “Die bakkie se bestuurder wou glo nie uit die voertuig klim nie. Dit het vir die ooggetuie gelyk of die twee in ŉ argument was. Leyden het glo haar arm deur die venster ingestrek om vermoedelik die sleutels af te neem, waarna die man weggetrek en haar langs die bakkie saamgesleep het.” Daar word vermoed dat Leyden se arm in die venster vasgehaak het. Die bestuurder van die bakkie het glo vlugtig gestop, haar losgehaak, en weer weggery. Dit is toe dat sy onder die bakkie beland en ŉ paar meter ver gesleep is. Die bakkie het van die ongelukstoneel weggejaag en die bestuurder word steeds gesoek. Marlize Leyden, Suzanne se suster, het Donderdag aan Maroela Media gesê haar suster se toestand is steeds kritiek maar stabiel. Leyden het kopbeserings opgedoen en het bloeding op die brein. “Sy gaan heelwaarskynlik die hele naweek lank in ŉ geïnduseerde koma gehou word totdat die bloeding en swelling gesak het,” het Leyden gesê. Leyden het ŉ vyfjarige seun, Armand. Die metropolisie het ’n dossier van tref-en-trap en roekelose of nalatige bestuur by die Bramley-polisiestasie aanhangig gemaak. Die saak is na die Parkview-polisiestasie oorgeplaas vir verdere ondersoek. Maroela Media wag vir terugvoer van die stasie. Klik hier vir meer stories oor die voorval.